Mthembu deel pyn om op dogter se liggaam af te kom | Maroela Media
Jackson Mthembu, hoofsweep van die ANC (links) (Foto: ANA)
ANC-hoofsweep Jackson Mthembu het Saterdag gesê hoe hartseer dit is om sy dogter Nokhwezi Mthembu te verloor. Sy het haar eie lewe geneem deur haarself op te hang.
Mthembu het ongeveer 3 000 roubeklaers toegespreek tydens die begrafnisdiens vir Nokhwezi by die KaNyamazane-stadion in Mpumalanga. Hy het vertel hoe erg dit was om op 20 Maart die 25-jarige Nokhwezi se kamer binne te gaan by hul huis in die Pelican Park- parlementêre dorp in die Kaap en haar te sien hang aan die gordynreëling.
"Ek het aan my vrou Thembi gesê ek wens dit niemand toe om in die kamer van jou kind in te loop en op hul lewelose liggaam af te kom nie.
"As jy 'n kind grootmaak wat skool klaarmaak en begin werk, dan dink jy jy het gedoen wat jy kan. Daar is iemand wat my gaan begrawe wanneer ek sterf, min wetend dat sy die eerste een is wat op 'n pynlike en onverwagse manier gaan sterf. Ons het verloor. Ons het soveel van Khwezi verwag."
Mthembu het gesê die afsterwe van sy dogter het gebeur terwyl hulle nog die afsterwe van sy ma, wat verlede jaar Maart oorlede is, probeer verwerk. Hy het gesê Nokhwezi was 'n gehoorsame en skrander persoon.
Sy het haar diploma in grafiese ontwerp van die Vaal Universiteit vir Tegnologie ontvang. Haar biologiese ma was Mthembu se wyle vrou Pinkie Selolo. Sy het vir 'n grafieseontwerp- en bemarkingsmaatskappy in Kaapstad gewerk ten tye van haar afsterwe.
Nokhwezi se jonger sussie, Nokuthula Mthembu, het ook haar sussie liefdevol onthou en na haar verwys as "'n pilaar van krag". "Sy het ons altyd getroos wanneer ons hartseer was. My sussie het vir ons gesorg en ek moedig julle ook aan om vir ander mense te sorg."
Naledi Pandor, minister van hoër opvoeding en opleiding, en minister van gesondheid Aaron Motsoaledi was van die kabinetministers wat die begrafnis bygewoon het.
Jackson Mthembu (links) en sy vrou Thembi Mthembu tydens die begrafnisdiens by KaNyamazane-stadion in Mpumalanga (Foto: ANA)
Jackson Mthembu se dogter, Nokhwezi Mthembu (Foto: ANA)
Dit is verskriklik seer en hartseer. Die dood is só finaal en laat 'n permanente leemte. Sterkte aan die Mthembu-gesin!
Jy is al deur so baie en nou hierdie hartseer. Baie jammer vir jou en die ander kids…
Ek gee nie is m wie jy is, dis die ergstr dink vir n ouer om jou kind te begrawe…. Mag ek dit gespaar bly. My hart gaan uit na hulle. Dis die grootste seer